CELEX: 32017D1546
Language: da
Date: 2016-09-29 00:00:00
Title: Rådets afgørelse (EU) 2017/1546 af 29. september 2016 om undertegnelse på Den Europæiske Unions vegne og om midlertidig anvendelse af rammeaftalen mellem Den Europæiske Union og dens medlemsstater på den ene side og Australien på den anden side

15.9.2017   
            
            
               DA
            
            
               Den Europæiske Unions Tidende
            
            
               L 237/5
            
         RÅDETS AFGØRELSE (EU) 2017/1546
   af 29. september 2016
   om undertegnelse på Den Europæiske Unions vegne og om midlertidig anvendelse af rammeaftalen mellem Den Europæiske Union og dens medlemsstater på den ene side og Australien på den anden side
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 37,
   under henvisning til traktaten om Den Europæiske Unions funktionsmåde, særlig artikel 207 og artikel 212, stk. 1, sammenholdt med artikel 218, stk. 5, og artikel 218, stk. 8, andet afsnit,
   under henvisning til fælles forslag fra Europa-Kommissionen og Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:
   
               (1)
            
            
               Den 10. oktober 2011 bemyndigede Rådet Kommissionen og Unionens højtstående repræsentant for udenrigsanliggender og sikkerhedspolitik til at indlede forhandlinger med Australien om en rammeaftale, der skal afløse rammen fra 2008 for et partnerskab mellem EU og Australien.
            
         
               (2)
            
            
               Forhandlingerne om rammeaftalen mellem Den Europæiske Union og dens medlemsstater på den ene side og Australien på den anden side (»aftalen«) blev afsluttet med et positivt resultat den 5. marts 2015. Aftalen afspejler både det historisk tætte forhold og de stadig stærkere bånd, der udvikler sig mellem parterne, samt deres ønske om yderligere at styrke og udvide deres forbindelser på en ambitiøs og innovativ måde.
            
         
               (3)
            
            
               I aftalens artikel 61 fastsættes det, at Unionen og Australien midlertidigt kan anvende bestemte bestemmelser i aftalen, som parterne fastsætter i fællesskab, indtil den træder i kraft.
            
         
               (4)
            
            
               Aftalen bør derfor undertegnes på Unionens vegne og visse bestemmelser i aftalen bør anvendes midlertidigt indtil afslutningen af de procedurer, som er nødvendige for indgåelse heraf —
            
         VEDTAGET DENNE AFGØRELSE:
   Artikel 1
   Der gives herved bemyndigelse til undertegnelse på Unionens vegne af rammeaftalen mellem Den Europæiske Union og dens medlemsstater på den ene side og Australien på den anden side med forbehold af indgåelse af aftalen.
   Teksten til aftalen er knyttet til denne afgørelse.
   Artikel 2
   I overensstemmelse med aftalens artikel 61 og med forbehold af de i nævnte artikel omhandlede meddelelser anvendes følgende bestemmelser i aftalen midlertidigt af Unionen og Australien indtil den træder i kraft, og kun i det omfang de omfatter spørgsmål, der henhører under Unionens kompetence, herunder spørgsmål, der henhører under Unionens kompetence i forbindelse med fastlæggelse og gennemførelse af en fælles udenrigs- og sikkerhedspolitik (1):
   
               —
            
            
               Artikel 3 (»Politisk dialog«)
            
         
               —
            
            
               Artikel 10 (»Samarbejde i regionale og internationale organisationer«)
            
         
               —
            
            
               Artikel 56 (»Det blandede udvalg«) med undtagelse af stk. 3, litra g) og h)
            
         
               —
            
            
               Afsnit X (»Afsluttende bestemmelser«) med undtagelse af artikel 61, stk. 1 og 3, for så vidt som det er nødvendigt med henblik på at sikre midlertidig anvendelse af de bestemmelser i aftalen, der er nævnt i de tre første led.
            
         Artikel 3
   Formanden for Rådet bemyndiges herved til at udpege den eller de personer, der er beføjet til at undertegne aftalen på Unionens vegne.
   Artikel 4
   Denne afgørelse træder i kraft dagen efter vedtagelsen.
   
      Udfærdiget i Bruxelles, den 29. september 2016.
      
         
            På Rådets vegne
         
         P. ŽIGA
         
            Formand
         
      
   
   
      (1)  Den dato, fra hvilken bestemmelserne i aftalen, jf. artikel 2, anvendes midlertidigt, offentliggøres i Den Europæiske Unions Tidende på foranledning af Generalsekretariatet for Rådet.